2. ปัจจัยความเสี่ยง

1.  ความเสี่ยงเกี่ยวกับการขาดแคลนและราคาผันผวนของวัตถุดิบ

เม็ดพลาสติก High Density Polyethylene
เป็นวัตถุดิบที่สำคัญในขบวนการผลิตผลิตภัณฑ์ของบริษัทฯ
ปัจจุบันเศรษฐกิจภายในประเทศและประเทศเพื่อนบ้านในเอเชียได้ขยายตัวอย่างรวดเร็วเกินความคาดหมาย
ทำให้ความต้องการในการนำวัตถุดิบไปใช้ในการผลิตสินค้าต่างๆ มีมากขึ้นเป็นเงาตามตัว
รวมทั้งการเปลี่ยนแปลงเพิ่มขึ้นของราคาน้ำมันในตลาดโลกส่งผลให้ราคาวัตถุดิบโดยเฉลี่ยสูงขึ้นอย่างต่อเนื่อง

อย่างไรก็ตาม บริษัทฯ เป็นบริษัทฯ ในเครือของ KWH Pipe Ltd., Finland
ซึ่งมีการบริโภคเม็ดพลาสติก HDPE มากกว่า 100,000 ตันต่อปี ทำให้บริษัทฯ
มีอำนาจต่อรองในการซื้อกับผู้ผลิตเม็ดพลาสติกทั้งภายในและต่างประเทศและสามารถซื้อเม็ดพลาสติกได้ในราคาต่ำกว่าทั่วไป
นอกจากนั้น บริษัทฯ ก็ได้ดำเนินการป้องกันความเสี่ยงภัยดังกล่าว ด้วยการทำ Trade Off
Position และ Cost Pushing ทุกครั้ง

2.  ความเสี่ยงกับการใช้สินค้าอื่นทดแทน

ปัจจัยสำคัญที่ทำให้ราคาเม็ดพลาสติกสูงขึ้นอย่างมากมาจากราคาน้ำมันในตลาดโลกและความต้องการที่เพิ่มสูงขึ้นมากอย่างรวดเร็วของผลิตภัณฑ์ทุกชนิดที่เกี่ยวข้องกับเม็ดพลาสติก
ดังนั้น ต้นทุนสินค้าอื่นที่จะนำมาทดแทนก็มีราคาเพิ่มสูงขึ้นเช่นกันไม่ว่าจะเป็นเหล็ก, PVC หรือ ท่อ
GRP ก็ตาม แต่เม็ดพลาสติกได้มีการพัฒนาผลิตภัณฑ์ตลอดเวลาและต่อเนื่องเมื่อเทียบกับเหล็ก
การพัฒนานี้ก่อให้เกิดการประหยัดต้นทุนเม็ดพลาสติกลงเพราะเม็ดพลาสติกใหม่สามารถใช้ผลิตท่อที่มีผนังบางกว่าเดิมแต่สามารถรับแรงดันได้เท่าเดิม
รวมถึงคุณสมบัติและอายุการใช้งานของท่อ PE ที่โดดเด่นกว่าผลิตภัณฑ์อื่นหรือเมื่อเทียบกับท่อ GRP
ในราคารวมค่าติดตั้ง, ค่าบำรุง และซ่อมแซมที่จะมีในอนาคต
จึงทำให้ความแตกต่างทางด้านราคามีไม่มากนักเมื่อเทียบกับผลิตภัณฑ์ทดแทนอื่น

3.  ความเสี่ยงจากการแข่งขันทางธุรกิจ

เนื่องจากปัจจุบันตลาดท่อ HDPE ในประเทศไทย มีแนวโน้มที่จะได้รับความนิยมมากขึ้น
จึงอาจมีผู้ผลิตรายใหม่เกิดอีกเพราะเป็นธุรกิจที่ใช้เงินลงทุนไม่สูงมากนัก
แต่ต้องมีประสบการณ์ในการออกแบบการติดตั้งสำหรับการวางท่อ โดยเฉพาะท่อขนาดใหญ่ เช่น
ท่อใต้ดินหรือใต้น้ำ ซึ่งกลุ่ม KWH Pipe เป็นผู้บุกเบิกท่อพลาสติก HDPE
เป็นรายแรกของโลกจึงมีประสบการณ์และเป็นที่ยอมรับในหลายประเทศทั่วโลก

การบุกรุกตลาดจากสินค้าท่อ HDPE คุณภาพต่ำ เป็นอีกหนึ่งปัจจัยที่เริ่มมีในตลาดประเทศไทย และ
จะทวีความรุนแรงมากขึ้น โดยสถานการณ์ เกิดขึ้นจากการแข่งขันกันเรื่องลดต้นทุนสินค้า
โดยใช้วัตถุดิบในการผลิตที่มีคุณภาพต่ำ และ
การใช้สารประกอบชนิดอื่นเข้ามาผสมทำให้ผลิตภัณต์คุณภาพต่ำเหล่านี้มีราคาที่ต่ำกว่าราคาตลาด
แต่จะก่อปัญหาเรื่องคุณภาพ และอายุการใช้งานของสินค้าที่ต่ำกว่ามาตรฐานในอนาคต

ในปี 2545บริษัทฯ ตกลงแก้ไขสัญญาที่บริษัทฯ ทำกับผู้ถือหุ้นรายใหญ่ (KWH Pipe Ltd.)
เกี่ยวกับการสนับสนุนและให้ความช่วยเหลือทางด้านเทคนิค และการไม่ทำธุรกิจแข่งขันกับบริษัทฯ
ในประเทศไทยดังต่อไปนี้

-   ลิขสิทธิ์ สิทธิบัตร ทรัพย์สินทางปัญญาใดๆ และสิทธิอื่นๆ ที่เป็นผลงานทางวิศวกรรม สิ่งประดิษฐ์
    และเอกสารอื่นๆ ที่ได้รับจาก KWH Pipe Ltd. ไม่ว่าจะเกิดขึ้นก่อนหรือหลังวันที่ทำสัญญานี้
    จะยังคงเป็นทรัพย์สินของ KWH Pipe Ltd.

-   ในกรณีที่มีผลงานทางวิศวกรรม สิ่งประดิษฐ์ และเอกสารอื่นๆที่ถูกสร้างโดย บริษัท วิค แอนด์
    ฮุคลันด์ จำกัด (มหาชน) อันมีผลสืบเนื่องมาจากสัญญาความช่วยเหลือทางเทคนิคจาก KWH
    Pipe Ltd. ภายใต้กฎหมายไทย KWH Pipe Ltd.
    ตกลงจ่ายค่าชดเชยคืนให้แก่บริษัทฯสำหรับค่าใช้จ่ายที่เกิดขึ้นตามความเป็นจริงที่เกิดจากการพัฒนาสิ่งประดิษฐ์ดังกล่าว

4.  ความเสี่ยงทางเศรษฐกิจและนโยบายการลงทุนเพื่อพัฒนาประเทศของภาครัฐ

เนื่องจากผลิตภัณฑ์พลาสติกเป็นผลิตภัณฑ์ที่ใช้ในการก่อสร้างต่างๆ
โดยเฉพาะเพื่อการสาธารณูปโภคการชลประทาน
และการสื่อสารซึ่งเป็นการลงทุนเพื่อพัฒนาประเทศตามความเจริญเติบโตของเศรษฐกิจ
ดังนั้นเมื่อเศรษฐกิจตกต่ำการลงทุนต่างๆ จะอยู่ในภาวะชะลอตัว
ส่งผลให้อุตสาหกรรมก่อสร้างถูกกระทบกระเทือนและส่งผลต่อเนื่องมาถึงผู้ผลิตวัสดุที่ใช้ในการก่อสร้างอย่างเช่น
ท่อพลาสติก เป็นต้น และเมื่อเศรษฐกิจโดยรวมดีขึ้นการลงทุนต่างๆ
ก็จะเริ่มขยายตัวและส่งผลให้ธุรกิจผู้ผลิตวัสดุก่อสร้างแจ่มใสตามไปด้วย

สำหรับนโยบายการลงทุนเพื่อพัฒนาประเทศของภาครัฐก็ถือเป็นปัจจัยหนึ่งที่เกี่ยวข้องกับบริษัทฯเพราะงานส่วนใหญ่ของบริษัทฯเป็นงานการพัฒนาประเทศของทางราชการ
ซึ่งเป็นงานที่มีงบประมาณจำกัด และมีขั้นตอนการพิจารณาที่ซับซ้อน
ทำให้การได้มาซึ่งงานจากทางราชการของผู้รับเหมาก่อสร้างต้องใช้เวลานาน
โดยเฉพาะในช่วงระหว่างการปฏิรูประบบราชการและการเปลี่ยนแปลงนโยบายการลงทุนเพื่อพัฒนาประเทศของหน่วยราชการ
อย่างไรก็ดีการพัฒนาประเทศยังคงต้องมีไปอย่างต่อเนื่องและให้ทันต่อการเติบโตทางเศรษฐกิจ
และประกอบกับบริษัทฯ มีลูกค้าที่เป็นภาคเอกชนที่มีการลงทุนอย่างสม่ำเสมอ
จึงทำให้บริษัทฯสามารถจำหน่ายสินค้าได้อย่างต่อเนื่อง

อย่างไรก็ตาม บริษัทฯ ได้เล็งเห็นถึงปัจจัยความเสี่ยงดังกล่าว
จึงได้มีนโยบายในการเพิ่มสายการผลิตผลิตภัณฑ์ใหม่ขึ้นในโรงงาน
โดยเพิ่มการขายจากส่วนตลาดท่อน้ำดื่ม ซึ่งส่วนใหญ่ใช้เป็นท่อชนิดรับแรงดันไปสู่ท่อน้ำทิ้ง ท่อน้ำเสีย
และท่อชนิดอื่นๆ ที่ไม่รับแรงดัน

การขยายส่วนตลาดนี้จะสามารถทำรายได้เสริมหรือชดเชยส่วนที่ขาดหายไปของบริษัทฯ
ได้เมื่อมีการเปลี่ยนแปลงทางนโยบายเกิดขึ้น

5.  ความเสี่ยงด้านอัตราดอกเบี้ย

ความเสี่ยงด้านอัตราดอกเบี้ย หมายถึง
ความเสี่ยงที่เกิดจากการเปลี่ยนแปลงของอัตราดอกเบี้ยในตลาดในอนาคตซึ่ง
บริษัทฯและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
เงินเบิกเกินบัญชี และเงินกู้ยืมระยะยาวที่มีดอกเบี้ย อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัทฯและบริษัทย่อยจึงอยู่ในระดับต่ำ

6.  ความเสี่ยงจากเงินตราต่างประเทศ

กลุ่มบริษัทมีความเสี่ยงจากอัตราแลกเปลี่ยนเงินตราต่างประเทศ ซึ่งเกิดจากการซื้อสินค้า ขายสินค้า
และเงินกู้ยืมที่เป็นเงินตราต่างประเทศ
ซึ่งกลุ่มบริษัทได้ทำสัญญาซื้อขายอัตราแลกเปลี่ยนล่วงหน้าโดยรายการดังกล่าวจะมีอายุไม่เกินหนึ่งปีเพื่อป้องกันความเสี่ยงสำหรับส่วนหนึ่งของเงินกู้ยืมที่เป็นเงินตราต่างประเทศ

7.  ความเสี่ยงทางด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถชำระหนี้แก่กลุ่มบริษัทตามเงื่อนไขที่ ตกลงไว้
เมื่อครบกำหนด

ฝ่ายบริหารได้กำหนดนโยบายทางด้านสินเชื่อเพื่อควบคุมความเสี่ยงทางด้านสินเชื่อดังกล่าวอย่างสม่ำเสมอ
โดยการวิเคราะห์ฐานะทางการเงินของลูกค้า
ทั้งนี้กลุ่มบริษัทยังมีนโยบายให้ลูกหนี้จัดทำหนังสือค้ำประกันจากธนาคารให้แก่กลุ่มบริษัทเพื่อป้องกันความเสี่ยงของยอดคงเหลือของหนี้คงค้างบางส่วน
และใช้สิทธิเรียกร้องตามหนังสือค้ำประกันเพื่อลดจำนวนคงเหลือของยอดลูกหนี้ค้างเกินกำหนดชำระ
ความเสี่ยงทางด้านสินเชื่อแสดงไว้ในราคาตามบัญชีของสินทรัพย์ทางการเงินแต่ละรายการ ณ
วันที่ในงบดุล

8.  ความเสี่ยงจากการขาดสภาพคล่อง

กลุ่มบริษัทมีการควบคุมความเสี่ยงจากการขาดสภาพคล่องโดยการรักษาระดับของเงินสดและรายการเทียบเท่าเงินสดให้เพียงพอต่อการดำเนินงานของกิจการและเพื่อทำให้ผลกระทบจากความผันผวนของกระแสเงินสดลดลง
ในการบริหารความเสี่ยงนี้
ฝ่ายบริหารได้ใช้สิทธิเรียกร้องในการรับเงินตามหนังสือค้ำประกันของธนาคาร
สำหรับลูกหนี้ที่ค้างเกินกำหนดชำระหนี้และเร่งรัดการรับชำระหนี้จากลูกหนี้ที่ค้างนานในปี 2552
นอกจากนี้
ฝ่ายบริหารเชื่อว่าบริษัทจะสามารถปรับปรุงกระแสเงินสดจากการดำเนินงานโดยการเพิ่มรายได้ของกลุ่มบริษัทและขยายธุรกิจส่งออกในผลิตภัณฑ์ที่มีกำไรสูง
ดังนั้น ฝ่ายบริหารจึงมีความมั่นใจว่าจะสามารถลดความเสี่ยงนี้ให้อยู่ในระดับที่ยอมรับได้